**În univers ca tine nu-i niciuna**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poetei Liliana Trif

Îmi amintesc plângea prima ninsoare

Din anul îmbrăcat în cifre cu noroc

Și norii prevesteau o sărbătoare

Cu haine argintii și litere de foc.

Am așteptat să-ți prind în palme fulgul,

Să-i descifrez pe înserat misterul

Și am aprins în noaptea rece rugul

Ce-a transformat în poezie gerul.

Au curs de-atunci vreo patru ierni, țin minte

Că-n fiecare an tot mai bogată

A fost zăpada și-a căzut cuminte,

De ziua ta, mereu mai colorată.

La fel și tu te-ai înălțat spre stele,

Ai îmbrăcat povestea în lumină,

În prag de sărbătoare printre ele

Caut poeta, muzica divină

Ce poate să transforme-n primăvară

Un anotimp capricios de iarnă

Ca fulgii reci cu palma dulce-amară

Pe câmpul de magnolii să se-aștearnă.

Azi iar ninsoarea-mi bate la fereastră

Și-mi spune c-au venit din paradis

Doi serafimi în catifea albastră

Pe care zeii greci i-ar fi trimis

Să ducă vestea bună-n galaxie

C-au înflorit salcâmii sub zăpadă

De ziua ta, frumoasă poezie,

Mă-nclin și eu în versuri de baladă

Și las pe-o coală albă, printre rânduri

Urarea mea, mereu zâmbind fortuna

Să-ți fie călăuză-n vers, în gânduri,

Că-n univers ca tine nu-i niciuna!

La mulți ani, Liliana!